Anika Smit-moordsaak: Beskuldigde vra dalk borgtog | Maroela Media
Andre van Wyk. Foto: Phillip Bruwer
Vier maande nadat André van Wyk (24) hom aan die polisie oorgegee het in verband met die raaiselmoord op Anika Smit (17) in 2010, gaan hy na verwagting Dinsdag in die Pretoria-Noord-landdroshof aansoek doen om borgtog.
Ná Van Wyk die feestyd agter tralies deurgebring het, het sy regspan tydens sy eerste hofverskyning op 17 Januarie aangedui dat hy nou gereed is om om borgtog aansoek te doen aangesien die uitslae van die DNS-toetse bekend is.
Die staatsaanklaer het aan die hof gesê die staat en verdediging het ooreengekom om die saak tot vandag uit te stel vir 'n formele borgtogaansoek.
"Ons voorneme was nog altyd dat ons 'n borgtogaansoek sal indien sodra ons die DNS-uitslae gekry het en dit bekend is," het Latham Dixon, Van Wyk se regsverteenwoordiger, tydens Van Wyk se vorige hofverskyning aan verslaggewers gesê.
Van Wyk gaan dalk self getuig of sy verklaring gaan deur sy regspan voorgelees word.
Die staat het versoek dat uitslae van die DNS nie toe bekend gemaak moet word nie.
Dit is nog nie bekend of die staat Van Wyk se borgtogaansoek gaan teenstaan nie.
Van Wyk het reeds 50 dae sielkundige waarneming by die Weskoppies- psigiatriese hospitaal in Pretoria ondergaan. Die hof het tydens Van Wyk, wat teregstaan op aanklagte van moord, verkragting en lykskending, se vorige hofverskyning op 15 Desember gehoor hy was nie geestesversteurd toe Anika ses jaar gelede vermoor is nie. Daar is ook vasgestel dat hy geskik is om verhoor te word.
Die direkteur van openbare vervolging (DOV) het opdrag gegee dat Van Wyk in die hooggeregshof verhoor moet word sodra die saak gereed is.
Ek wonder of die André werklik iets met Anika se dood te doen gehad het.
Wat is die werklike storie agter hierdie storie.?.?
Ek hoop en bid vir Anika se familie dat die waarheid nou sal uitkom en dat die skuldige aan die pen gery kan word.